Lav et referat af nedenstående tekst:

Tekst:
En rejsetid fra København til Århus på 25 minutter lyder fristende. Men transportminister Flemming Hansen (K) anser det ikke som realistisk at overveje, om magnetsvævetog kunne være en del af fremtidens infrastruktur i Danmark. Det er Schiller Instituttet, der står bag forslaget. Det vil koste 150 milliarder kroner plus en ny Storebæltsbro over Samsø til 40 milliarder kroner. Men for de 190 milliarder kroner ville Danmark få landets største byer knyttet tæt sammen. Rejsetiden fra Aalborg til København ville for eksempel være 45 minutter. Flemming Hansen skriver i et svar til Folketingets Trafikudvalg, at Tyskland tidligere har undersøgt muligheden for at binde Hamburg og Berlin sammen med magnetsvævetog, men det var for dyrt i forhold til fordelene. - Når det på de givne præmisser ikke kunne betale sig at etablere projektet mellem to så store metropoler, som Hamburg og Berlin, anser jeg det ikke for aktuelt at beskæftige sig med en indførelse af teknologien her i landet, skriver transportministeren. Selv om magnetsvævetoget lyder som noget fra en science fiction-roman, kan det faktisk lade sig gøre. I Shanghai er bykernen og den internationale lufthavn bundet sammen med 30 kilometer magnetsvævebane, og rejsetiden er syv minutter og 20 sekunder. Flemming Hansen erkender da også, at det sikkert kunne lade sig gøre. - Det vil nok være teknologisk muligt at konstruere et magnetsvævetog, som kunne tilbagelægge afstanden mellem København og Århus på omkring en halv time, men omkostningerne vil være meget høje. Alene afskrivning og forrentning heraf vil løbe op i over 10 mia. kr. om året, før der tænkes på udgifter til drift og vedligeholdelse, skriver ministeren. /ritzau/

Referat:
Transportminister Flemming Hansen tror ikke på magnetsvævetog i Danmark. Toget ville skabe superhurtig forbindelse mellem Århus og København.